**ΘΕΩΡΙΑ ΛΟΓΟΤΕΧΝΙΑΣ**

**Δ΄ ΜΕΡΟΣ:**

**ΣΤΟΙΧΕΙΑ ΝΕΟΕΛΛΗΝΙΚΗΣ ΜΕΤΡΙΚΗΣ**

 Ο όρος **μετρική** χρησιμοποιείται για να δηλώσει το σύνολο των κανόνων και χαρακτηριστικών με τα οποία οργανώνεται η μορφή των ποιητικών κειμένων που είναι γραμμένα σε στίχους.

**ΤΟ ΜΕΤΡΟ**

**Μέτρο** ονομάζεται ο μικρότερος δυνατός συνδυασμός μίας τονισμένης και μίας άτονης συλλαβής (δισύλλαβα μέτρα) ή μιας τονισμένης και δύο άτονων συλλαβών (τρισύλλαβα μέτρα). Οι στίχοι της παραδοσιακής ποίησης σχηματίζονται με την επανάληψη ενός ορισμένου αριθμού μέτρων (ή «ποδών»).

 Στη νεοελληνική μετρική η τονισμένη συλλαβή συμβολίζεται με το **–** , ενώ με το **υ** η άτονη συλλαβή. (Προσοχή: θα πρέπει να επισημανθεί ότι με τον όρο «τονισμένη συλλαβή» δεν εννοούμε εδώ τη συλλαβή που έχει γραμματικό τόνο, αλλά αυτή που ακούγεται πιο έντονα κατά τη ρυθμική ανάγνωση του στίχου).

**Α. ΟΙ ΣΥΝΔΥΑΣΜΟΙ ΤΟΝΙΣΜΕΝΩΝ ΚΑΙ ΑΤΟΝΩΝ ΣΥΛΛΑΒΩΝ**

* **Ίαμβος (υ –):** ο συνδυασμός μιας άτονης και μιας τονισμένης συλλαβής.
* **Τροχαίος (– υ):** ο συνδυασμός μιας τονισμένης και μιας άτονης συλλαβής.
* **Ανάπαιστος (υυ –):** ο συνδυασμός δύο άτονων και μιας τονισμένης συλλαβής.
* **Δάχτυλος ( – υυ):** ο συνδυασμός μια τονισμένης και δύο άτονων συλλαβών.
* **Μεσότονος (υ – υ):** μια τονισμένη συλλαβή ανάμεσα σε δύο άτονες.

**Β. ΕΙΔΗ ΜΕΤΡΩΝ**

* **Ιαμβικό**

υ – /υ – /υ – /υ –

ακού /τε τα /χαμπέ /ρια μου

* **Τροχαϊκό**

 – υ / – υ / – υ / – υ / – υ /– υ

Θα βρα /διάζει η /μέρα, /όταν /θα φτά /νομε

[Γ. Δροσίνης, *Το φτάσιμο*]

* **Αναπαιστικό**

υυ – /υυ – /υυ – /υ –

μελετά /τα λαμπρά παλληκά /ρια

[Δ. Σολωμός, *Η καταστροφή των Ψαρών*]

* **Δαχτυλικό**

–υυ /–υυ /–υυ / –υυ /–υυ /–

λίγοι πα /λιοί σύντρο /φοι μου και /κάποιες κο πέλλες μα /ζί

[Λ. Πορφύρας, *Το ταξίδι*]

* **Μεσοτονικό**

υ – υ /υ – υ /υ – υ

η Δόξα /λαμπράδες γιομάτη.

[Δ. Σολωμός, *Εις τον Μάρκο Μπότσαρη*]

**Ο ΣΤΙΧΟΣ**

Ο **στίχος** είναι η πιο μικρή ενότητα ενός ποιήματος (παραδοσιακού ή νεότερου). Ένας στίχος διαφέρει από έναν άλλο ως προς τον αριθμό των συλλαβών, τον ρυθμό και τη θέση του τελικού τόνου. Κάθε στίχος χαρακτηρίζεται:

|  |  |
| --- | --- |
| **α.** με βάση τον αριθμό των συλλαβών του | * πεντασύλλαβος
* οκτασύλλαβος
* εντεκασύλλαβος
* δεκαπεντασύλλαβος
 |
| **β.** με βάση τον ρυθμό του, που προσδιορίζεται από τις θέσεις των κύριων τόνων | * ιαμβικός (υ – )
* τροχαϊκός (– υ)
* αναπαιστικός (υυ – )
* δακτυλικός (–υυ)
* μεσοτονικός ( υ –υ)
 |
| **γ.** με βάση τον αριθμό των μέτρων του | * δίμετρος
* τρίμετρος
* πεντάμετρος, κτλ.
 |
| **δ.** με βάση τη θέση του τελικού τόνου | * οξύτονος (τελικός τόνος στη λήγουσα

*Κ’ έπειτα γίνηκε σιωπή.*[Α. Σικελιανός, *Χριστός Λυόμενος* *ή ο Θάνατος του Διγενή*]* παροξύτονος (τελικός τόνος στην παραλήγουσα)

*Σε γνωρίζω από την κόψη*[Δ. Σολωμός,  *Ο Ύμνος εις την Ελευθερίαν*]* προπαροξύτονος (τελικός τόνος στην προπαραλήγουσα)

*στη θάλασσα εκεί τη ρηχή και την ήμερη,*[Κ. Παλαμάς, *Μία πίκρα*] |
| **ε.** Με βάση την πληρότητα του τελευταίου μέτρου | **Καταληκτικός:** Είναι ο στίχος στον οποίο το τελευταίο μέτρο δεν είναι πλήρες, του λείπει δηλαδή η τελευταία ή οι δύο τελευταίες συλλαβές.υ υ – / υ υ – / υ υ – /υ*Στων Ψαρών/ την ολό/μαυρη ρά/χη*[Δ. Σολωμός, Η καταστροφή των Ψαρών]**Ακατάληκτος:** Είναι ο στίχος στον οποίο το τελευταίο μέτρο είναι πλήρες.– υ/– υ/ – υ/– υ*Σε γνω/ρίζω α/πό την/ κόψη*[Δ. Σολωμός, *Ο Ύμνος εις την Ελευθερίαν*]  |

**ΔΙΕΥΚΡΙΝΙΣΗ ΟΡΩΝ**

* **Τομή:** Όρος που χρησιμοποιείται για να δηλώσει το σταμάτημα της φωνής κατά την απαγγελία σε προκαθορισμένο σημείο του στίχου στο οποίο τελειώνει η λέξη. Η τομή χωρίζει τον στίχο σε δύο ημιστίχια.

υ – υ – υ – υ – / υ –υ – υ – υ

*όμορφος κόσμος ηθικκός/ αγγελικά πλασμένος*

[Δ. Σολωμός, *Εις Φραγκίσκα Φραίζερ*]

* **Χασμωδία:** Είναι η συνάντηση δύο ή και τριών τονισμένων ή άτονων φωνηέντων που είτε βρίσκονται στο εσωτερικό μιας λέξης (**εσωτερική χασμωδία**) είτε ανήκουν σε διαφορετικές λέξεις **(εξωτερική χασμωδία**), χωρίς αυτά τα φωνήεντα να συμπεριφέρονται (οπότε έχουν συνίζηση).

*Το άσμα της ν****εό****τητος, η άνοιξις του βίου.* (εσωτερική χασμωδία)

*Το άσμα της νεότητος,* ***η ά****νοιξις του βίου.* (εξωτερική χασμωδία)

* **Συνίζηση:** Είναι η συνεκφώνηση γειτονικών φωνηέντων είτε στη συμπροφορά είτε μέσα σε λέξη, ενώ ταυτόχρονα κρατιέται ο ρυθμός του στίχου.

*Ο ουρανός ολόκληρος αγρίκ****αε*** *σαστισμένος* (εσωτερική συνίζηση), Δ. Σολωμός

*Καβάλα π****άει ο*** *Χάροντας* (εσωτερική συνίζηση), Κ. Παλαμάς

* **Μετρικό χασοτόνισμα (ή μετρική ατονία):** Είναι στιχουργικό φαινόμενο κατά το οποίο, όταν δύο γειτονικές συλλαβές ενός στίχου είναι τονισμένες, ο τόνος της μίας συλλαβής εξουδετερώνει ρυθμικά τον τόνο της άλλης, καθώς είναι δύσκολο να ακουστούν και οι δύο με την ίδια ένταση. Ακούγεται, λοιπόν, δυνατότερα ο τόνος της συλλαβής που προβλέπεται να είναι τονισμένη σύμφωνα με τον ρυθμό.

*Ελεύθεροι Πολιορκημένοι,* Δ. Σολωμός

*Ανοι****χτά πά****ντα κι άγρυπνα*

*Τα μάτια της ψυχής μου*

Ο τόνος της συλλαβής **πα-** ακούγεται εντονότερα και εξουδετερώνει τον τόνο της συλλαβής **–χτα.**

* **Ποιητική άδεια:** Είναι το δικαίωμα του ποιητή να παραβιάζει τους κανόνες της γραμματικής ή/ και της στιχουργικής. Θεωρείται συνήθως σφάλμα και χρησιμοποιείται ειρωνικά (συνήθως σε δοτική πτώση: «ποιητική αδεία»)

π.χ. **αγαπεί** αντί **αγαπά, ερχέται** αντί **έρχεται**

* **Ρυθμός:** Το έμπρακτο αποτέλεσμα (το ακουστικό αίσθημα, το ιδιαίτερο άκουσμα) της ατομικής εφαρμογής των μετρικών κανόνων, δηλαδή το μορφικό προϊόν που προκύπτει από τη γλωσσική πραγματοποίηση των γενικών και αφηρημένων στοιχείων του μέτρου.

**Στοιχεία ρυθμού:**

* Αριθμός και είδος στίχων.
* Λεξικές τομές (θέση τους στον στίχο)
* Ήχοι (φωνήματα – μορφήματα - λέξεις)
* Αριθμός, ποιότητα τόνων
* Συνιζήσεις, εκθλίψεις, συνεκφορές. [**Έκθλιψη:** Το φαινόμενο της αποβολής του τελικού φωνήεντος μιας λέξης πριν από το αρχικό φωνήεν της επόμενης. Στη θέση του φωνήεντος που έπαθε έκθλιψη σημειώνουμε την απόστροφο (‘)].
* Συνηχήσεις (διαφόρων απλών ήχων ή φωνημάτων ή ομάδων στους στίχους), ομοιοκαταληξία [**Ομοιοκαταληξία:** Ομοηχία φωνηέντων, είτε στο εσωτερικό των στίχων ενός ποιητικού κειμένου είτε στο τέλος τους, οπότε και γίνεται συνήθως περισσότερο αντιληπτή. Όταν η συνήχηση εμφανίζεται στο τέλος των στίχων, πρόκειται για μορφή συγγενική της ομοιοκαταληξίας. Η διαφορά τους έγκειται στο ότι η ομοιοκαταληξία εντοπίζεται πάντα στο τέλος του στίχου, και στην πλήρη της μορφή αποτελεί ομοηχία και φωνηέντων και συμφώνων. Επίσης, η συνήχηση συσχετίζεται με την παρήχηση, που αποτελεί ομοηχία συμφώνων σε τμήμα λόγου όχι μεγάλης έκτασης, όπως ο στίχος.
* Επαναλήψεις
* Μέτρο
* Ισομετρία [Κάθε μετρική ενότητα (ημιστίχιο, στίχος ή δίστιχο) περιέχει ένα ολοκληρωμένο νόημα. Δεν υπάρχει δηλαδή διασκελισμός.
* Παραλληλισμός [Γλωσσικό φαινόμενο κατά το οποίο παρατίθενται όμοια ή παρόμοια στοιχεία του λόγου κυρίως σε συντακτικό και σημασιολογικό επίπεδο, αλλά και σε φωνολογικό (ομοιοκαταληξία, παρήχηση, κτλ.) και μορφολογικό επίπεδο (γραμματικής). Ακραία μορφή παραλληλισμού είναι η επανάληψη. Ο παραλληλισμός απαντά σε ποικιλία μορφών, καθώς η στοιχειώδης μονάδα του μπορεί να είναι ένας φθόγγος, μια ακολουθία φθόγγων, μία απλή φράση. Ο παραλληλισμός είναι ίσως η πιο καθοριστική μορφολογική αρχή της ποίησης, καθώς επιβάλλει συμμετρία, συγχρόνως συντακτική και νοηματική, με αποτέλεσμα την ισορροπία, τον ρυθμό, τη σαφήνεια, την παραστατικότητα και την έντονη εντύπωση στον αποδέκτη.
* Μουσικότητα
* Αρχή και τέλος του τραγουδιού
* Οι ψυχικές διαθέσεις που προκαλούνται
* Οι εικόνες και οι συνδυασμοί τους (π.χ. οπτικές, ακουστικές), κτλ.
* **Στροφή**: Είναι ένα σύμπλεγμα ή σύνολο στίχων.

*Ο Ύμνος εις την Ελευθερίαν,* Δ. Σολωμός

*Εκεί μέσα εκατοικούσες*

*πικραμένη, εντροπαλή,*

*κι ένα στόμα ακαρτερούσες,*

*«έλα πάλι», να σου πη.*

**Η ΟΜΟΙΟΚΑΤΑΛΗΞΙΑ ΚΑΙ ΤΑ ΕΙΔΗ ΤΗΣ**

**Ομοιοκαταληξία** είναι η πλήρης ομοιότητα δύο ή περισσότερων στίχων από το τελευταίο τονισμένο φωνήεν και μετά. Διακρίνεται στα εξής είδη:

**α. Ζευγαρωτή (ααββ):** Ο πρώτος στίχος ομοιοκαταληκτεί με τον δεύτερο και ο τρίτος με τον τέταρτο.

*«Άκρα του τάφου σιωπή στον κάμπο βασιλεύει˙* α

*Λαλεί πουλί, παίρνει σπυρί κι η μάνα το ζηλεύει.* α

*Τα μάτια η πείνα εμαύρισε˙ στα μάτια η μάνα μνέει˙* β

*Στέκει ο Σουλιώτης ο καλός παράμερα και κλαίει».* Β

[Δ. Σολωμός, *Ελεύθεροι Πολιορκημένοι*]

**β. Πλεχτή (αβαβ):** Μέσα σε ένα τετράστιχο ομοιοκαταληκτούν ο πρώτος με τον τρίτο και ο δεύτερος με τον τέταρτο.

*«Σε γνωρίζω από την κόψη* α

*του σπαθιού την τρομερή,* β

*σε γνωρίζω από την όψη,* α

*που με βία μετράει τη γή».* Β

[Δ. Σολωμός, *Ύμνος εις την Ελευθερίαν*]

**γ. Σταυρωτή (αββα):** Μέσα σε ένα τετράστιχο ομοιοκαταληκτούν ο πρώτος στίχος με τον τέταρτο και ο δεύτερος με τον τρίτο.

*«Πατρίδες! Αέρας, γη, νερό, φωτιά! Στοιχεία* α

*αχάλαστα, και αρχή και τέλος των πλασμάτων,* β

*σα θα περάσω στη γαλήνη των μνημάτων,* β

*θα σας ξαναβρώ, πρώτη και στερνή ευτυχία!»* α

[Κ. Παλαμάς, *Πατρίδες, αέρας, γη…*]

**δ. Ζευγαροπλεχτή (ααβγγβ):** Μέσα σε ένα εξάστιχο ομοιοκαταληκτούν ο πρώτος στίχος με τον δεύτερο, ο τέταρτος με τον πέμπτο και ο τρίτος με τον έκτο.

*«Μικρά τα καμαράκια του* α

*και τα παραθυράκιατου,* α

*κι όλο μικροπλασμένο.* β

*Τόσο μικρό, όσο που μπορεί* γ

*την Ευτυχία να χωρή.* γ

* *Τι κρίμα που είναι ξένο!»* β

[Γ. Δροσίνης, *Το καλύβι*]

**ε. Ελεύθερη (ή μεικτή ή ανάκατη)**

*«Και παραπέρα ακόμα* α

*στου δρόμου που περνούσα* β

*τ’ αυλάκι,* γ

*ψυχή μαυρομαλλούσα* β

*του θανάτου είχε πιει* δ

*το φαρμάκι,* γ

*θολόνερο είχε στρώμα* α

*και ταφή».* Δ

[Κ. Παλαμάς, *Στο δρόμο που περνούσα…*]